Da isch es nume natürlich gsi, dass d'Schwarzfäder mänge Verehrer gha hat, aber ihri Zueneigig het halt nume eim gulte, es isch der Boumjeger gsi. O är het si Name nid vergäbe treit; kei anderi Chräie het es verstande, wie der Boumjeger zwüsche de Böim düre z'flüge, vo de höchste Wipfel  abe z'stürze und sich im letschte Momänt ufzfah, höch am Himmel z'kreise und im nächste Momänt ohni ei Flügelschlag und fascht unsichtbar dicht über em Bode z'gleite. Churz: Der Boumjeger isch e geborene Flugkünstler gsi, aber ou e ufgweckte, heitere und kuraschierte Kärli, wo kei Ufgab als z'schwär befunde het.